Bruno Fernandes isalva punt għal għal Man Utd b'penalty fl-aħħar 10 minuti F'partita mill-isbaħ li ntlagħbet fit-Tottenham Hotspur Stadium, Tottenham u Manchester United, temmew il-konfront ta' bejniethom fi draw ġust ta' 1-1. Dan għaliex Spurs kienu l-aħjar team fl-ewwel taqsima iżda fit-tieni taqsima r-Red Devils, speċjalment bl-introduzzjoni ta' Paul Pogba, dehru ttrasformati għal kollox u ma kienu jisirqu xejn li kieku ħarġu mill-ground bit-tliet punti. Għaż-żewġ timijiet irritornaw numru ta' players li kienu neqsin minħabba injury fl-aħħar partiti qabel ma l-kampjonat ġie sospiż. Kienu Manchester United li ħolqu l-ewwel periklu fl-10 minuta meta Bruno Fernandes għadda tejjeb lejn Marcus Rashford li kellu xutt mal-ewwel fil-baxx salvat tajjeb b'saqajh mill-goalkepeer ta' Spurs, Hugo Lloris. Tottenham Hotspur fetħu l-iskor fis-27 minuta meta STEVEN BERGWIJN wara li rċieva mingħand Serge Aurier temm azzjoni personali b'xutt b'saħħtu li ma ta l-ebda ċans lill-goalkeeper Spanjol, David De Ge,a li deher maħsud għal kollox. Bergwijn kompla jikkonsolida partita mill-aqwa u ħames minuti biss wara xeħet cross lejn Heung-min Son li kellu d-daqqa ta' ras tiegħu mill-viċin salvata b'mod spettakolari minn De Gea, biex b'hekk patta għall-goal li sofra ftit qabel. Fil-ftuħ tat-tieni taqsima, il-coach ta' Manchester Utd, Ole Gunnar Solskjaer, introduċa lil Paul Pogba li żied iktar ir-ritmu tal-logħba tar-Red Devils. Fil-65 minuta huma resqu viċin li jġibu l-iskor ndaqs meta Anthony Martial kellu tentattiv li ġie salvat bi bravura minn Hugo Lloris. It-team minn Old Trafford kompla jipproduċi l-isbaħ logħob u fit-80 minuta, is-sostitut Paul Pogba twaqqa' fil-kaxxa min Eric Dier bir-referee Jon Moss ikun pront u jordna penalty bi BRUNO FERNANDES mill 11-il metru ma jiżbaljax. Man Utd komplew fuq l-offensiva fit-tfittxija għall-goal tar-rebħa u lejn l-aħħar mumenti tal-partita huma pprotestaw għall-penalty, iżda wara li r-referee ikkonsulta mal-VAR, huma ġew imċaħħda minn dan.